Document ID: 32013D0500

NÕUKOGU OTSUS,
7. oktoober 2013,
Euroopa Liidu poolt Maailma Kaubandusorganisatsioonis (WTO) võetava seisukoha kohta seoses taotlusega pikendada WTO erandi kohaldamist liidu poolt Moldova Vabariigile antavate täiendavate ühepoolsete kaubandussoodustuste suhtes
(2013/500/EL)
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõikega 9,
võttes arvesse Euroopa Komisjoni ettepanekut
ning arvestades järgmist:
(1)
Maailma Kaubandusorganisatsiooni asutamist käsitleva Marrakechi lepingu („WTO leping”) IX artiklis on sätestatud kord erandite tegemiseks WTO lepingu 1 A, 1B või 1C lisas ja nende lisades sisalduvatest mitmepoolsetest kaubanduslepingutest.
(2)
Nõukogu määrust (EÜ) nr 55/2008 (1) muudeti Euroopa Parlamendi ja nõukogu määrusega (EL) nr 581/2011, (2) et pikendada Moldova Vabariigile („Moldova”) antud ühepoolsete kaubandussoodustuste kohaldamist 31. detsembrini 2015 ning kohandada teatavate põllumajandustoodete tariifikvoote. Määrusega (EÜ) nr 55/2008 sätestatakse kõigile Moldovast pärinevatele toodetele piiramatu juurdepääs liidu turule, välja arvatud teatavad kõnealuse määruse I lisas loetletud põllumajandustooted. Kõnealuses lisas loetletud toodete suhtes kehtivad piiratud soodustused, mis väljenduvad tariifikvootide raames tollimaksudest vabastamisena või tollimaksude vähendamisena. Moldovast pärit veini impordi liberaliseerimiseks on võimalik täiendavalt laiendada määruses (EÜ) nr 55/2008 sätestatud soodustuste kohaldamisala.
(3)
Kuna 1994. aasta Üldise Tolli- ja Kaubanduskokkuleppe I artikli lõike 1 ja XIII artikli kohaselt puudub vajalikus ulatuses erand liidu kohustustest, tuleb kõnealuste ühepoolsete kaubandussoodustustega pakutud kohtlemist laiendada kõikidele teistele WTO liikmetele.
(4)
Liidu huvides on taotleda WTO erandi kohaldamise pikendamist liidu poolt Moldovale antavate ühepoolsete kaubandussoodustuste suhtes vastavalt WTO lepingu IX artikli lõikele 3, mis võimaldab liidul kohaldada kuni 31. detsembrini 2015 tollimaksuvaba või eeliskohtlemist Moldovast pärinevatele toodetele, sealhulgas teatavatele põllumajandustoodetele, millele antakse käesoleva otsuse lisa kohaselt piiratud soodustusi, ilma et see kohustaks laiendama sama tollimaksuvaba või eeliskohtlemist teiste WTO liikmete sarnastele toodetele.
(5)
Liit esitab vastava taotluse WTO-le.
(6)
Seetõttu on asjakohane määrata kindlaks taotluse suhtes liidu poolt WTO peanõukogus võetav seisukoht,
ON VASTU VÕTNUD KÄESOLEVA OTSUSE:
Artikkel 1
Liidu nimel Maailma Kaubandusorganisatsiooni peanõukogus võetava seisukoha kohaselt tuleb taotleda WTO erandi kohaldamise pikendamist kuni 31. detsembrini 2015 liidu poolt Moldovale antavate ühepoolsete kaubandussoodustuste suhtes Moldovast pärinevatele toodetele, sealhulgas teatavatele põllumajandustoodetele, millele antakse käesoleva lisa kohaselt piiratud soodustusi.
Kõnealuse seisukoha esitab komisjon.
Artikkel 2
Käesolev otsus jõustub selle vastuvõtmise kuupäeval.
Luxembourg, 7. oktoober 2013

Labels: 13
3
18